FI Euroopan unionin virallinen lehti C 173/22

ILMOITUS NESTEMÄISTEN JA KAASUMAISTEN HIILIVETYJEN ETSIMISTÄ KOSKEVASTA LUPAHAKEMUKSESTA (NS. VITA-LUPA)

ITALIAN TASAVALTA – SISILIAN HALLINTOALUE

ALUEELLINEN TEOLLISUUSVIRASTO – KAIVOSALAN ALUEHALLINTO-OSASTO

HIILIVEDYISTÄ JA GEOTERMIIKASTA VASTAAVA TOIMISTO (U.R.I.G.)

2009/C 173/11

Edison S.p.A. -yritys, jonka päätoimipaikan osoite on Foro Buonaparte no 31, Milano ja verotunnus 06722600019, on 10 päivänä toukokuuta 2006 päivätyllä hakemuksella sekä 2 päivänä elokuuta 2007 päivätyllä täydentävällä hakemuksella, jossa muutetaan alueen rajausta ja kulmapisteitä, hakenut 3 päivänä heinäkuuta 2000 annetun, direktiivin 94/22/EY saattamista osaksi kansallista lainsäädäntöä ja täytäntöönpanoa koskevan Sisilian hallintoalueen lain (L.R.S.) nro 14 nojalla teollisuusvirastolta, joka on toimivaltainen viranomainen myöntämään etsimislupia Sisilian hallintoalueella ja jonka toimipaikan osoite on via Ugo La Malfa 87/89, 90146 Palermo, lupaa etsiä nestemäisiä ja kaasumaisia hiilivetyjä 68 210 hehtaarin alueella (Vita-lupa-alue) läntisessä Sisiliassa Palermon ja Trapanin maakunnissa. Edellä mainittu alue rajoittuu vapaaseen alueeseen pohjoisessa, idässä ja etelässä. Lännessä kulmapisteiden F ja G välisellä linjalla se rajoittuu ”Lippone-Mazara del Vallon” lupa-alueeseen.

Hakemus koskee Monrealen kuntaa Palermon maakunnassa sekä seuraavia kuntia Trapanin maakunnassa: Alcamo, Buseto Palizzolo, Calatafimi, Castelvetrano, Gibellina, Partanna, Salaparuta, Salemi, Santa Ninfa, Trapani, Vita, Castellammare del Golfo ja Mazara del Vallo.

Hakemuksessa mainittu alue rajoittuu seuraavia kulmapisteitä A, B, C, D, E, F ja G yhdistäviin suoriin:

A. 173 metrin korkeudessa merenpinnasta Guarlin taajaman kaakkoispuolella sijaitseva piste, joka yhtyy Palermo–Trapani-rautatien ylittävän sillan koilliskulmaan (noin 1 km Fulgatoren rautatieasemalta itään);

B. 295 metrin korkeudessa merenpinnasta sijaitseva piste (C. Polizzin luoteiskulma) Alcamon taajaman kaakkoispuolella;

C. Salaparutan raunioiden ja Salaparutan välisen maantien nro 19 toisen kilometripylvään kohdalla sijaitseva piste San Giuseppen alueella Salaparutan raunioiden kaakkoispuolella;

D. 231 metrin korkeudessa merenpinnasta sijaitseva trigonometrinen piste Baiatan alueella noin 575 metriä etelään ”Le quattro vie” -tienristeyksestä sijaitsevan C. del Baronen vieressä;

E. 151 metrin korkeudessa merenpinnasta sijaitseva trigonometrinen piste Trinitàn alueella Trinitàn kirkon kaakkoiskulmassa;

F. Piste, jonka muodostaa 200 metrin korkeudessa merenpinnasta sijaitsevan kaivon kohdalla oleva betonipylväs 275 metriä itään etelästä Borgo Aquilan taajamaan samannimisellä alueella johtavasta tiestä; piste on sama kuin Lippone-Mazara del Vallo -lupa-alueen piste F;

G. Case Aquilan alueen samannimisen taajaman länsikulmaan pystytetyn betonipylvään kohdalla oleva piste 134 metrin korkeudessa merenpinnasta; piste on sama kuin Lippone-Mazara del Vallon lupa-alueen piste G.

Pisteitä F ja G vastaavat pylväät ovat poikkileikkaukseltaan neliskulmaisia (20 × 20 cm) ja yläosastaan pyramidin muotoisia. Kunkin pylvään yhdelle sivulle on kaiverrettu kaksi ristikkäin olevaa vasaraa sekä kirjaimet ”C.M.” ja vastakkaiselle sivulle pisteitä F ja G vastaava kirjain.

Maantieteelliset koordinaatit

Piste Pohjoista leveyttä Itäistä pituutta (M. Mario) A 37°57′05,01″ 00°14′43,79″ B 37°58′07,64″ 00°31′50,97″ C 37°46′24,84″ 00°32′34,14″ D 37°40′59,76″ 00°25′46,21″ E 37°41′07,85″ 00°18′08,96″ F 37°44′40,50″ 00°17′07,60″ G 37°45′41,20″ 00°16′23,50″

Samaa aluetta koskevia lupahakemuksia voidaan jättää 90 päivän ajan siitä, kun tämä ilmoitus julkaistaan Euroopan unionin virallisessa lehdessä. Tämän jälkeen saatuja hakemuksia ei oteta huomioon. Luvasta päätetään kuuden kuukauden kuluessa lupahakemusten viimeisestä jättöpäivästä. Direktiivin 94/22/EY 5 artiklan 1 kohtaan viitaten ilmoitetaan lisäksi, että etsintään, hyödyntämiseen ja tuotantoon tarkoitettujen lupien ensisijaiset myöntämisperusteet on julkaistu 19 päivänä joulukuuta 1998 Euroopan yhteisöjen virallisessa lehdessä C 396, jolloin viitataan mainitun direktiivin saattamisesta osaksi kansallista lainsäädäntöä 25 päivänä marraskuuta 1996 annettuun tasavallan presidentin asetukseen nro 625 (julkaistu 14 päivänä joulukuuta 1996 Italian tasavallan virallisessa lehdessä Gazzetta ufficiale della Repubblica Italiana nro 293). Tarkemmat myöntämisperusteet määritetään edellä mainitussa 3 päivänä heinäkuuta 2000 annetussa Sisilian hallintoalueen laissa (L.R.S.) nro 14 (julkaistu 7 päivänä heinäkuuta 2000 Sisilian hallintoalueen virallisessa lehdessä Gazzetta Ufficiale della Regione Siciliana nro 32).

Toiminnan harjoittamista ja päättämistä koskevat ehdot ja vaatimukset vahvistetaan edellä mainitussa 3 päivänä heinäkuuta 2000 annetussa Sisilian hallintoalueen laissa (L.R.S.) nro 14 ja teollisuusviraston 30 päivänä lokakuuta 2003 antaman asetuksen nro 91 ja 20 päivänä lokakuuta 2004 antaman asetuksen nro 88 yhteydessä vahvistetuissa vakiosäännöissä (Disciplinare Tipo), jotka on julkaistu Sisilian hallintoalueen virallisessa lehdessä Gazzetta Ufficiale della Regione Siciliana nro 49, osa I (14 päivänä marraskuuta 2003) ja nro 46, osa I (5 päivänä marraskuuta 2004).

Hakemukseen liittyvät asiakirjat ovat nähtävänä kaivosalan aluehallintoon kuuluvassa hiilivedyistä ja geotermiikasta vastaavassa toimistossa (Via Ugo La Malfa no 101, 90146 Palermo, Italia).